Erklæring i henhold til artikel XXIV, stk. 2, om Den Europæiske Unions kompetence på områder, som er omfattet af protokollen om specifikke forhold for minedrift, landbrug og byggeri i tilknytning til konventionen om internationale sikkerhedsrettigheder i mobilt udstyr (MAC-protokollen), der blev vedtaget den 22. november 2019 i Pretoria, og for hvilke medlemsstaterne har overdraget deres kompetence til Den Europæiske Union

1. I henhold til MAC-protokollens artikel XXIV, stk. 1, kan organisationer for regional økonomisk integration, som består af suveræne stater, og som har kompetence på visse områder, der er omfattet af MAC-protokollen, undertegne den, på betingelse af at de afgiver den erklæring, der er omhandlet i artikel XXIV, stk. 2. Den Europæiske Union har besluttet at undertegne MAC-protokollen og afgiver hermed nævnte erklæring.

2. Den Europæiske Unions nuværende medlemsstater er Kongeriget Belgien, Republikken Bulgarien, Den Tjekkiske Republik, Kongeriget Danmark, Forbundsrepublikken Tyskland, Republikken Estland, Irland, Den Hellenske Republik, Kongeriget Spanien, Den Franske Republik, Republikken Kroatien, Den Italienske Republik, Republikken Cypern, Republikken Letland, Republikken Litauen, Storhertugdømmet Luxembourg, Ungarn, Republikken Malta, Kongeriget Nederlandene, Republikken Østrig, Republikken Polen, Den Portugisiske Republik, Rumænien, Republikken Slovenien, Den Slovakiske Republik, Republikken Finland og Kongeriget Sverige.

3. Denne erklæring gælder dog ikke for Kongeriget Danmark, jf. artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde.

4. Denne erklæring gælder ikke for de af medlemsstaternes områder, hvor traktaten om Den Europæiske Unions funktionsmåde ikke finder anvendelse, og berører ikke foranstaltninger eller beslutninger, som de pågældende medlemsstater måtte vedtage i henhold til MAC-protokollen på disse områders vegne og i deres interesse.

5. For så vidt angår de områder, der er omfattet af MAC-protokollen, har Den Europæiske Union udøvet sin kompetence ved at vedtage Europa-Parlamentets og Rådets forordning (EU) nr. 1215/2012 af 12. december 2012 om retternes kompetence og om anerkendelse og fuldbyrdelse af retsafgørelser på det civil- og handelsretlige område (1) (MAC-protokollens artikel IX, »Ændring af bestemmelser vedrørende retsmidler i afventning af endelig afgørelse«), Europa-Parlamentets og Rådets forordning (EU) 2015/848 af 20. maj 2015 om insolvensbehandling (2) (MAC-protokollens artikel X, »Foranstaltninger i tilfælde af insolvens«, og artikel XI, »Bistand i tilfælde af insolvens«) og (EF) nr. 593/2008 af 17. juni 2008 om lovvalgsregler for kontraktlige forpligtelser (Rom I) (3) (MAC-protokollens artikel VI, »Lovvalg«).

6. Den Europæiske Unions kompetence i medfør af traktaten om Den Europæiske Union og traktaten om Den Europæiske Unions funktionsmåde er i sagens natur i stadig udvikling. Inden for traktaternes rammer kan de kompetente institutioner træffe beslutninger, som er bestemmende for omfanget af Den Europæiske Unions kompetence. Den Europæiske Union forbeholder sig derfor ret til at ændre denne erklæring i overensstemmelse hermed, uden at dette dog udgør en betingelse for, at den kan udøve sin kompetence med hensyn til de områder, der er omfattet af MAC-protokollen.

(1) EUT L 351 af 20.12.2012, s. 1.

(2) EUT L 141 af 5.6.2015, s. 19.

(3) EUT L 177 af 4.7.2008, s. 6.